
Bucureşti, 30 octombrie 2018 
RAPORT COMUN
asupra Legii pentru modificarea şi completarea Legii nr.7/2006 privind statutul funcţionarului public parlamentar
În conformitate cu prevederile art.134 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia juridică, de disciplină şi imunităţi, au fost sesizate, prin adresa nr. PLx 282/2016/2018 din 10 octombrie 2018, cu reexaminarea Legii pentru modificarea şi completarea Legii nr.7/2006 privind statutul funcţionarului public parlamentar ca urmare a Deciziei Curţii Constituţionale nr.298 din 26 aprilie 2018, publicată în Monitorul Oficial al României, Partea I, nr.535 din 28 iunie 2018. 
Curtea Constituţională, prin decizia menţionată anterior, a constatat că dispoziţiile legii sunt neconstituţionale.

Legea adoptată de Parlament are ca obiect de reglementare modificarea şi completarea Legii nr.7/2006, în sensul stabilirii în mod expres că prevederile art.44, 73 şi 731 se aplică şi personalului de specialitate din cadrul Autorităţii Electorale Permanente.

De asemenea, au fost introduse prevederi noi, în scopul clarificării unor aspecte privind ocuparea posturilor de conducere şi pensionarea funcţionarilor publici parlamentari.
Legea adoptată iniţial de Parlament a fost transmisă la promulgare în data de 17.02.2018. 
La data de 09.03.2018 a fost formulată de către Preşedintele României o sesizare de neconstituţionalitate a Legii transmisă spre promulgare, sesizare trimisă Curţii Constituţionale în temeiul art.146 lit.a) din Constituţia României.

Astfel, în urma examinării, Curtea Constituţională admite sesizarea de neconstituţionalitate şi, prin Decizia nr.298/2018, constată că Legea, în ansamblul său, este neconstituţională. 


Senatul, în calitate de primă cameră sesizată, a respins legea supusă reexaminării, în data de 8 octombrie 2018.

Membrii Comisiei juridice, de disciplină şi imunităţi au reexaminat Legea în data de 23 octombrie 2018. Deputaţii au fost prezenţi la dezbateri conform listei de prezenţă. 

În urma dezbaterilor, membrii comisiei au hotărât, cu unanimitate de voturi, respingerea Legii, având în vedere Decizia Curţii Constituţionale nr.298/2018.
La lucrările Comisiei pentru muncă şi protecţie socială, care au avut loc în data de 24 octombrie 2018, şi-au înregistrat prezenţa 22 de deputaţi, din totalul de 23 de membri ai comisiei.

În urma dezbaterilor, membrii comisiei au hotărât, cu unanimitate de voturi, respingerea Legii, având în vedere decizia Curţii Constituţionale mai sus menţionată.

În funcţie de obiectul şi conţinutul său, Legea face parte din categoria legilor organice, potrivit prevederilor art. 73 alin.(3) din Constituţia României, republicată.

În urma reexaminării Legii şi a documentelor însoţitoare, membrii celor două Comisii au hotărât să propună plenului Camerei Deputaţilor un raport comun de respingere a Legii pentru modificarea şi completarea Legii nr.7/2006 privind statutul funcţionarului public parlamentar.
PREŞEDINTE,




PREŞEDINTE,

 


Adrian SOLOMON



Nicuşor HALICI
SECRETAR,





SECRETAR,
Violeta RĂDUŢ




Aida-Cristina CĂRUCERU
Întocmit,
Consilier parlamentar Lidia Vlădescu



Consilier parlamentar Alexandra Muşat

